Oorlog eis reeds 71 kinders‘n Pa waak by sy sewejarige seun wie beseer is tydens ‘n aanval op ‘n hospitaal in Kharkiv. (Foto: Sergey BOBOK / AFP) Minstens 71 kinders is dood en meer as 100 ander gewond sedert Russiese troepe Oekraïne twee weke gelede binnegeval het. Dié dodetal is Donderdag aangekondig te midde van grootskaalse woede oor die onlangse bomaanval op ŉ kinderhospitaal in die beleërde stad Marioepol. Drie mense, onder wie ŉ jong meisie, het Woensdag in dié aanval omgekom. Minstens 17 ander mense is beseer. Wat ander voorvalle betref, is twee vroue en twee kinders dood toe ŉ bom Woensdagaand hul huis in Slobozhanske, ŉ dorpie in die oostelike Izium-streek, getref het. In Malyn, in die westelike Zhytomyr-streek, is drie kinders en twee ander mense dood toe sewe huise in lugaanvalle vernietig is. In Irpin, nie ver van die hoofstad Kiëf af nie, is ŉ tienjarige meisie ernstig gewond. Sy veg tans om haar lewe in die hospitaal. Een uit elke twee vlug uit Kiëf Motors het twee weke gelede in rye op die snelweë van Kiëf gestaan soos mense uit die stad begin vlug het. [Foto: Getty Images via Twitter] “Luidens ons inligting het een uit elke twee inwoners van Kiëf reeds die stad verlaat,” het die burgemeester, Vitali Klitschko, vroeër vandag gesê. Vrese neem intussen toe dat die Oekraïense hoofstad – eens ŉ stad met ŉ bevolking van 3,5 miljoen – binnekort deur Russiese soldate omsingel sal word. Talle Russiese tenks staan in dié stadium net enkele kilometers noordoos van die stad. Klitschko het egter dié soldate gewaarsku dat Kiëf nou ŉ vesting is. “Elke straat, elke gebou, elke beheerpunt is versterk.” Sowat $100 miljard (ongeveer R15 biljoen, oftewel trillion) van Oekraïne se infrastruktuur, waaronder paaie, brûe en sakeondernemings, is die afgelope twee weke verwoes, het ŉ regeringsamptenaar in Kiëf Donderdag gesê. “Ongeveer 50% van ons ondernemings bedryf nie nou sake nie en dié wat steeds voortgaan, bedryf dit nie 100% nie,” het Oleg Ustenko, hoof- ekonomiese raadgewer van Wolodimir Zelenski, die Oekraïense president, gesê. “Die situasie in terme van ekonomiese groei gaan regtig baie neerdrukkend wees, selfs al word die oorlog dadelik beëindig.”